โรงงานของ กนอ.ไร้โควิด-19
น.ส.สมจิณณ์ พิลึก ผู้ว่าการการนิคมอุตสาหกรรมแห่งประเทศไทย (กนอ.) เปิดเผยถึงผลกระทบสถานการณ์การแพร่ระบาดของเชื้อไวรัสโควิด-19 ที่อาจส่งผลกระทบต่อการดำเนินธุรกิจว่า ปัจจุบันยังไม่มีโรงงานอุตสาหกรรมแห่งใดในนิคมอุตสาหกรรมที่ กนอ.ดูแลได้รับผลกระทบและยังมีการดำเนินกิจการอย่างต่อเนื่อง โดยตนได้กำชับให้ผู้อำนวยการสำนักงานนิคมอุตสาหกรรมทุกนิคม ปฏิบัติตามพระราชกำหนด (พ.ร.ก.) การบริหารราชการในสถานการณ์ฉุกเฉิน พ.ศ.2548 (พ.ร.ก.ฉุกเฉิน) และปฏิบัติตามประกาศการป้องกันการแพร่ระบาดของโรคติดเชื้อไวรัสโควิด-19 ของแต่ละจังหวัดที่มีนิคมอุตสาหกรรมตั้งกิจการอยู่นอกจากนี้ ยังได้กำชับให้มีการเว้นระยะห่างในการทำงานของพนักงาน ในโรงงาน และให้ปรับการทำงาน เช่น การทำงานเหลื่อมเวลาในการปฏิบัติงานของพนักงาน รวมทั้งใช้หลักการทำงานจากบ้านในบางหน่วยงานที่ไม่กระทบต่อภารกิจหลักหรือการให้บริการที่สำคัญ เพื่อลดความแออัดของการอยู่ร่วมกัน และลดความเสี่ยงของการได้รับเชื้อ รวมทั้ง กนอ.ได้จัดทำระบบอนุมัติอนุญาตทางอิเล็กทรอนิกส์รองรับไว้แล้ว ทั้งนี้ การประเมินผลกระทบโรคติดเชื้อไวรัสโควิด-19 จะมีความชัดเจนมากขึ้นหลังจากสถานการณ์กลับเข้าสู่ภาวะปกติน.ส.สมจิณณ์ กล่าวว่า กนอ.ยังได้กำชับให้ทุกนิคมอุตสาหกรรมเข้มงวดในการรักษาความปลอดภัยจากเหตุฉุกเฉิน อาทิ อุบัติเหตุ อุบัติภัย หรืออัคคีภัย ที่เกิดจากกระบวนการผลิตของโรงงานในนิคมอุตสาหกรรมโดยให้ปรับการตรวจประเมินด้านความปลอดภัยเป็นประจำอย่างต่อเนื่อง และให้จัดทำรายงานวิเคราะห์ความเสี่ยงที่อาจเกิดจากการประกอบกิจการโรงงาน ส่งให้ผู้อำนวยการสำนักงานนิคมอุตสาหกรรมในพื้นที่ พร้อมทั้งรายงานผลการปฏิบัติตามมาตรการความปลอดภัยและมาตรการลดความเสี่ยงต่างๆอย่างละเอียดทุกขั้นตอน.
ปัจจุบันยังไม่มีโรงงานอุตสาหกรรมแห่งใดในนิคมอุตสาหกรรมที่ กนอ.ดูแลได้รับผลกระทบและยังมีการดำเนินกิจการอย่างต่อเนื่อง
กนอ.,นิคมอุตสาหกรรม,โรงงานอุตสาหกรรม,พ.ร.ก.ฉุกเฉิน,โควิด-19,ข่าววันนี้